Twee vas vir Noordwes-plaasaanval | Maroela Media
Maroela Media het vroeër berig Blackie van den Berg is omstreeks 01:15 in haar huis op die plaas oorval toe twee aanvallers met klapmusse 'n deur oopgebreek het om toegang tot die huis te kry. Van den Berg, wat alleen op die plaas woon, is erg tydens die aanval aangerand. Die aanvallers het met 'n selfoon, kontant en 'n vuurwapen gevlug.
Lt.kol. Amanda Funani, woordvoerder van die polisie, het aan Maroela Media bevestig dat twee verdagtes Vrydagmiddag in hegtenis geneem is. Volgens Funani is hulle onderskeidelik 21 en 24 jaar oud. Sy het gesê hulle sal Maandag in die Delareyville-landdroshof verskyn.
Van den Berg was vanmiddag steeds in 'n hospitaal waar sy mediese behandeling ontvang. Nantes Kelder, hoof van AfriForum se trauma-eenheid, het ook vroeër aan Maroela Media gesê hulle sal berading aan Van den Berg verskaf.